U-I-63/92
Natisni
Opravilna št.:
U-I-63/92
Datum odločitve:
1. 10. 1992
Objavljeno:
Ur. list RS, št. 50/92 in OdlUS I, 60
ECLI:
ECLI:SI:USRS:1992:U.I.63.92
Akt:
Odlok Izvršnega sveta Skupščine Republike Slovenije, o izplačevanju akontacij vojaških pokojnin (Uradni list RS, št. 4/92), 3. čl.
Izrek:
Pobuda za oceno ustavnosti izpodbijane določbe odloka se ne sprejme.
Evidenčni stavek:
Določba odloka Izvršnega sveta Skupščine Republike Slovenije, po kateri se vojaškim zavarovancem od 1/11-1991 dalje izplačuje akontacija pokojnin v znesku, ki jim je pripadal za september 1991, ni v neskladju z 18. členom ustavnega zakona za izvedbo Temeljne listine o samostojnosti in neodvisnosti Republike Slovenije.
Geslo:
Izplačevanje akontacije pokojnin vojaškim zavarovancem.

Valuta, v katerih se izplačujejo pokojnine (dinarji, tolarji).
Pravna podlaga:
Ustavni zakon za izvedbo Temeljne listine o samostojnosti in neodvisnosti Republike Slovenije (UZITUL), 18. čl.

Zakon o postopku pred Ustavnim sodiščem SR Slovenije (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Mihajlo Milić, Ljubljana
Datum vloge:
6. 5. 1992
Vrsta odločitve:
sklep
Vrsta rešitve:
nesprejem pobude
Dokument:
US16134
Dokument v PDF obliki:
U-I-63-92.pdf
114 KB
Prenesite datoteko
U-I-63/92-5
1/10-1992
S K L E P
Ustavno sodišče je na seji dne 1/10-1992 obravnavalo pobudo Mihajla Milića iz Ljubljane in
s k l e n i l o :
Ustavno sodišče ne sprejme pobude in ne začne postopka za oceno ustavnosti določbe 3. člena odloka Izvršnega sveta Skupščine Republike Slovenije o izplačevanju akontacij vojaških pokojnin (Uradni list RS, št. 4/92).
O b r a z l o ž i t e v
V 3. členu izpodbijanega odloka je določeno, da se upravičencem iz 1. in 2. alinee prejšnjega člena, ki imajo odločbo nosilca pokojninskega in invalidskega zavarovanja vojaških zavarovancev o odmeri pravic, od 1/11-1991 dalje izplačuje akontacija pokojnin in drugih dajatev v znesku, ki jim je pripadal za september 1991, pri čemer se dinarski znesek pokojnin prevede v tolarski znesek po menjalnem razmerju 1:1. Pobudnik meni, da ta določba ni v skladu z ustavnim zakonom za izvedbo temeljne listine o samostojnosti in neodvisnosti Republike Slovenije in zato tudi ne z ustavo. Po njegovem mnenju bi Izvršni svet moral upoštevati višino pokojnine, ki je vojaškim upokojencem pripadala za november 1991 po takrat še veljavnih zveznih predpisih. Vlada Republike Slovenije v odgovoru na pobudo navaja, da je bila takšna ureditev nujna, ker je Republika Slovenija v začetku oktobra 1991 uvedla slovenski tolar kot lastno denarno enoto in je bil september zadnji mesec, v katerem so se v Republiki Sloveniji uporabljali jugoslovanski dinarji, v katerih so bile odmerjene in so se izplačevale vojaške pokojnine. Dinarski zneski vojaških pokojnin za september so bili prevedeni v tolarske zneske po menjalnem razmerju 1:1.
Ustavno sodišče ugotavlja, da ni utemeljeno pobudnikovo stališče, po katerem bi izvršni svet moral v izpodbijanem odloku upoštevati višino pokojnine, ki je pripadala vojaškim upokojencem za november 1991, češ da so bili na dan sprejetja odloka še v veljavi zvezni predpisi o pokojninah in drugih dajatvah vojaških zavarovancev. Po določbah 18. člena ustavnega zakona za izvedbo temeljne listine o samostojnosti in neodvisnosti Republike Slovenije zagotavlja Republika Slovenija varstvo pravic med drugim tudi uživalcem vojaških pokojnin in sicer v obsegu in pod pogoji, ki so jih do uveljavitve tega zakona določali predpisi SFRJ. Glede na to, da je bil ta zakon uveljavljen dne 25/6-1991, predpisov SFRJ o pokojninskem in invalidskem zavarovanju vojaških upokojencev, ki so bili sprejeti po tem datumu, Izvršni svet Republike Slovenije v izpodbijanem odloku ni bil dolžan upoštevati. Izpodbijana določba odloka zato ni v neskladju z navedenim ustavnim zakonom. Ustavno sodišče je ta sklep sprejelo na podlagi 7. člena ustavnega zakona za izvedbo ustave Republike Slovenije in 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76).
P r e d s e d n i k
dr. Peter Jambrek